**830509400501**

**БЕКБОЛАТ Айжан Құдайбергенқызы,**

**Жол-көлік колледжінің тарих- география пәні оқытушысы.**

**Шымкент қаласы**

**«ҚАЗАҚТЫҢ ҚАНЫШЫ»**

**ҚАНЫШ ИМАНТАЙҰЛЫ СӘТБАЕВТЫҢ ТУҒАНЫНА 135 ЖЫЛДЫҒЫНА ОРАЙ**

Қаныш Имантайұлы Сәтбаев. Бұл есім бүкіл қазаққа етене таныс есім. Биыл қазақтың геология ғылымы саласына орасан зор үлес қосқан қазақ даласының ұлы перзенті Қаныш Имантайұлы Сәтбаевтың туғанына 125 жыл толып отыр. Қаныш Сәтбаевтың есімімен біз мектеп қабырғасында оқып жүрген кезімізде жазушы Медеу Сәрсекенің «Қазына көтерген бала»  деп аталатын шығармасы арқылы таныспыз. Шығармадағы бала кезінен  тас сырына үңілген кішкентай Қаныштың бейнесі әлі күнге көз алдымызда. Ол жайлы ақын  Дәулетбек Сағатұлы «Бала Қаныш» атты өлеңінде былай деп толғайды:

Қарауытып қалды артта алыс қала

Көз алдында көлбеңдейді таныс дала,

Шүмек – шүмек тері тамшып келе жатты

Жол қапшығын  арқалап Қаныш бала.

Міне, осындай өлеңге арқау болған бала Қаныш, ғажайыбы мол, жұмбақ тастың сырына үңілген қағілез қара бала қатайып қанат біткенде геология ғылымына ден қояды. Томск технология институтының палеонтология  және тарихи геология   бөлімінде оқып бітірген соң, бүкіл жастық шағы мен өмірін Жезді өлкенің  сырын ұғуға жұмсады. Тынымсыз еңбек пен үлкен ізденістің нәтижесінде Қ.Сәтбаев Қазақстандық металлогения мектебінің негізін салды және геология саласын зерттеуге, туған өлкесінің минералдық шикізат базасын жасауға арнады және геологиядан басқа ғылымдарда, мәдениет саласында, тарихта қалдырған еңбектері мол.

Ұлытау өңіріндегі басты-басты тарихи, мәдени, археологиялық ескерткіштерді зерттеді. Жезқазған – Ұлытау өңірінен көптеген этнографиялық мұраларды жинап, **«Жезқазған ауданындағы көне заман ескерткіштері»** атты еңбегін жазды. Онда Ұлытау өңірі ежелгі металлургия орталығы болуымен қатар қазақ этносының саяси орталығы екендігі де толық дәлелдеді, солнымен қатар қазақ орта мектебінің төменгі және жоғары сынып оқушыларына арналған **«Алгебра» оқулығын** дайындады. 1931 жылы басылған А.Затаевичтің «500 қазақ әндері мен күйлері» жинағына ғалым Қ. Сәтбаев қазақ халқының музыкалық мұрасының інжу-маржаны болып есептелетін 25 әнді өзі орындап, орыс тілінде ғылыми түсініктеме беріп енгізген екен.

Геологиялық барлау мамандығы бойынша Томск технологиялық институтының тау-кен факультетін бітіріп келгеннен кейінгі Қаныш Сәтбаевтың бүкіл өмірі Қазақстанның минералдық ресурстарын және рудалық кендер генеалогиясын зерттеуге арналған.

Қ.И.Сәтбаев – тұңғыш кәсіби тау-кен инженері, ғалым-геолог, Қазақстан Ғылым академиясының негізін қалаушы және тұңғыш Президенті, Қазақстандағы алғашқы Мемлекеттік сыйлықтың лауреаты, мемлекет және қоғам қайраткері. Сондықтан да ұлы ғалымның есімі қазақ халқының тарихында алтын әріппен жазылмақ.

Қаныштай атамыздың өнегелі өмір жолы баршамызға үлгі. Белгілі қоғам қайраткері І.Омаров: «Қаныш қазақ топырағында туып, халқының сүтін ішіп, ер жетті де, сол халқының даңқын бүкіл әлемге көтерді. Өзі де сол шеңберде қалып қойған жоқ, дүние жүзіне белгілі болды», - деп өз бағасын берген.

Қ.Сәтбаев өзінің саналы ғұмырында ұлтжандылықтың тамаша үлгісін іс жүзінде көрсете білді, қажырлы еңбегі мен халқына деген адалдығы арқылы әлі күнге дейін есімі өшпей тарих беттеріне қашалып жазылды.

Халқымызда «Жақсының аты, ғалым­ның хаты» өлмейді деген қанатты сөз бар. Ғалымның артына қал­дырған ұстаздық ұлағаты мен мол ғы­лыми мұралары – осының айқын дәлелі. Оның ғылым жолындағы төккен тері мен атқар­ған ерен еңбегі, өзінен тәлім алар жастарға шашқан шуағы ешқашан ұмытылмайды.